Tejtzun tbaj tmaꞌn Jesús tcyakil jlu,
etz tuj tnam cyucꞌix ke t-xnakꞌtzben,
pon jlajxi tkꞌab xak Cedrón tbi.
Atzun taꞌ jun tkan awal,
atzun ocx Jesús cyxol tkan awal cyucꞌix ke t-xnakꞌtzben.
Ax icx te Judas,
aju cyjaꞌtok t-xi kꞌonte Jesús tuj cykꞌab xjal,
ojtzkiꞌntok ju lugar tuꞌn,
porque nimcu maj oc cychmon cyib Jesús cyucꞌix ke t-xnakꞌtzben tuj lugar lu.
Xitzun tucꞌin Judas jun cꞌloj soldad ex junjun polisiy e tzaj samaꞌn cyuꞌn ke nejenel cye pal ex cyuꞌn ke parisey.
E jeꞌxtzun jatum taꞌ Jesús,
kꞌiꞌn ttxan tzaj cyuꞌn tucꞌix candil ex cymacbil in che ajben tuj kꞌoj.
Atzunte Jesús baꞌntok tuꞌn tcyakilju attok ttzajel tiꞌj,
cyjaꞌtzun etz lakꞌeꞌ cywitz ex xi tkanin cye:
—¿Alcye in che jyoꞌne tiꞌj?
Xitzun cytzakꞌweꞌn:
—In ko jyone tiꞌj Jesús aj Nazaret.
Xitzun tmaꞌn Jesús cye:
—Akine.
Ex tucꞌix Judas at cyucꞌil,
aju cyjaꞌtok t-xi kꞌonte Jesús tuj cykꞌab xjal.
Tej t-xi tmaꞌn Jesús cye:
Akine,
e aj lakꞌeꞌ ex e aj pacꞌtxaj twitz txꞌotxꞌ.
Xitzun tkanin Jesús juntl maj cye:
—¿Alcye in che jyoꞌne tiꞌj?
Xitzun cymaꞌn te:
—In ko jyone tiꞌj Jesús aj Nazaret.
Xitzun tmaꞌn Jesús cye:
—Ma txi nmaꞌne cyeye akine.
Cyjaꞌtzun,
ka akine in chin cyjyoꞌne,
cytzokpinxe ke jlu,
chi Jesús cye.
O tma Jesús jlu tuꞌntzun tjapun aju yol o tma:
Akeju ma tzaj tkꞌoꞌn Nmane weye,
mi jun ma naj,
chitzun Jesús.
Atzunte Simón Pedro kꞌiꞌn jun spad tuꞌn,
jatz tiꞌn tuj tjayil,
ex oc ttxꞌemin tmajen nejenel cye pal,
biꞌx el t-ẍcyin tuꞌn tuj tbankꞌab.
Aju majen lu Malco tbi.
Pero xi tmaꞌn Jesús te Pedro:
—Kꞌoncuxa t-spadiye tuj tjayil.
Porque il tiꞌj tuꞌn ticꞌx cꞌixcꞌoj wuꞌne ic tzaꞌn tzaj tmaꞌn Nmane weye.
Tzyettzun Jesús cyuꞌn jun cꞌloj soldad ex tuꞌn capitán ex cyuꞌn ke polisiy e tzaj samaꞌn cyuꞌn xjal judiy,
ex baj cꞌaloꞌn Jesús cyuꞌn.
Tnejel xi cyiꞌn twitz Anás,
porque atzun tjiꞌ Caipás;
ate Caipás toctok te nejenel cye pal tuj abkꞌi tej tcub byoꞌn Jesús.
Ex ate Caipás xi kꞌonte cynabl xjal judiy;
mas baꞌn tuꞌn tcyim junx xjal te cyxel tnam xjal,
chi Caipás.